VIDEO Șeful Poliției Române nu este în stare să explice de ce a fost sancționat posesorul autoturismului cu număr ”M..E PSD”

Șeful Poliției Române, chestorul Ioan Buda, nu a fost marți în stare să explice de ce a fost sancționat posesorul autoturismului cu număr de înmatriculare ”M..E PSD”. Întrebat de reporterul Realitatea TV cum se aplică în România Convenția de la Viena, invocată luni de autorități ca bază legală pentru reținerea permisului de conducere și a plăcuțelor de înmatriculare precum și pentru dosarul penal deschis pe numele lui Răzvan Ștefănescu, șeful Poliției Române nu a putut oferi un răspuns coerent.

Mai jos, transcrierea integrală a dialogului dintre reporterul Realitatea TV, Raul Giuglea, şi chestorul Ioan Buda:

Reporter: Cum se aplică? Vechea Convenţie ONU, cea din 1968 sau cea modificată şi intrată în vigoare în 2016?

Ioan Buda: Nu putem spune de o modificare a convenţiei, ci de abrogarea unor articole sau, dacă nu, de o rezervă din partea unui stat pentru anumite articole din convenţie.

Rep: România nu era parte în convenţie, nu putea să aibă dreptul de opoziţie?

I.B.: Păi nu, într-o convenţie nu e vorba de dreptul de opoziţie, este vorba de un drept de rezervare, dacă…

Rep: Întrebarea care se pune este dacă a fost sancţionat şoferul respectiv în baza unei prevederi care a fost sau nu abrogată.

I.B.: Nu, sub nicio formă, n-a fost sancţionat în ved… (neinteligibil)… unei prevederi abrogate. Asta… nu, nu

Rep: Din moment ce-i modificată în 2016 convenţia?

I.B.: Păi… S-au adus unele modificări la convenţie. S-au abrogat anumite articole. Convenţia are anumite articole şi alte alineate. Fiecare stat membru, care este notificat, are anumite rezerve cu privire la anumite articole şi anumite alineate. În funcţie de asta, bineînţeles că statele membre, care sunt… şi-şi mențin poziţia respectivă, aplică convenția. Convenţiile sunt…

Rep: Dar România nu a avut nicio rezervă.

I.B.: La?

Rep: La aceste modificări.

I.B.: Nu.

Rep: La abrogări.

I.B.: Nu.

Rep: Păi şi-atunci cum se aplică?

I.B.: Păi se aplică legislaţia naţională şi ceea ce primim noi prin canalele de…

Rep: Păi noi în legislaţia naţională nu avem aceste prevederi.

I.B.: Am spus şi acolo, o spun şi acum o să spun întotdeauna: noi avem trei canale importante de comunicare de cooperare poliţienească prin care ne documentăm cu privire la anumite aspecte. În acest sens: Interpol, EUROPOL, Acordul de la (neinteligibil) de unde primim anumite informaţii.

Rep: Convenţia de la Viena – se aplică în România sau nu se aplică? Se aplică cu rezervele pe care România nu le-a avut atunci când s-a modificat? Aici e discuţia.

I.B.: Discuţia este în felul următor, aşa cum am spus de la început: convenţia se aplică cu anumite rezerve pe care fiecare stat membru le are în anumite convenţii. Belgia, în 2014, a amendat anumite modificări, da?

Rep: Şi România n-a avut rezervele astea, până acum, până ieri.

I.B.: Ei, nu le-a avut! Le-a avut întotdeauna…

(Foto: Ioan Buda participă alături de Carmen Dan la o conferință de presă. Sursa: Inquam Photos / George Călin)